Eduskunta alkaa pian käsitellä laajaa tiedustelulakipakettia. Kansainvälisen oikeuden professorin Martin Scheininin mielestä viranomaisille ollaan lakien myötä antamassa kerralla liian suuret tiedusteluoikeudet. Vaarassa on yksityisyyden suoja, katsoo professori.

Lakien säätäminen vaatii muutoksia myös perustuslakiin. Lakitekstiä halutaan muuttaa, jotta kirjeen, puhelun tai muun viestin suojaa voitaisiin rajoittaa kansallisen turvallisuuden nimissä. Professori ei perustuslakiin koskisi, vaan tarjoaisi vaihtoehdoksi maltillisempia muutoksia.

– Neljäksi viideksi vuodeksi määriteltäisiin poikkeuslait, joista kertyisi kokemuksia. Ja vain näitä muutamaa asiaa vietäisiin läpi poikkeuslakina, Scheinin ehdottaa.

Massavalvontaa vai ei?

Scheininin mukaan Suomen tiedustelulait olisivat myös ristiriidassa EU:n ihmisoikeussopimuksen ja EU:n perusoikeusasiakirjan kanssa. Professori on eri mieltä lain esitelleiden poliitikkojen kanssa siitä, johtaisiko lakien hyväksyminen massavalvontaan vai ei. Lakiesitysten mukaan tietoliikennettä seurattaisiin kohdennetusti ja tietoliikennetiedusteluun tarvittaisiin aina tuomioistuimen päätös.

Nyt esitellyt lait antaisivat Suomen sotilastiedustelulle ja Suojelupoliisille yleisen pääsyn tietoliikennekaapeleihin, sanoo professori Scheinin. Kaapeleiden kautta kulkee suuri osa suomalaisten välisestä tietoliikenteestä.

– Tietoliikennekaapelin seuranta on massavalvontaa. Tästä on EU-tuomioistuimen päätös. Massavalvonta loukkaa EU:n tuomioistuimen ratkaisujen mukaan yksityisyyden suojan ydinaluetta, Scheinin kritisoi.

Vaikka tietoliikenteen seulonta olisi alkuvaiheessa automatisoitua, se tarjoaisi yleisen pääsyn tietovirtaan ja myös viestien sisältöön, Scheinin sanoo. Sillä, seurataanko tietoverkkoja automaattisesti vai onko seuraaja ihminen, ei Scheininin mukaan ole merkitystä.

Oikeusministeri on esittänyt lakien suhteen kiireellistä käsittelyä, mikä vaatii taakseen viiden kuudesosan enemmistön eduskunnassa. Laajaan tiedustelulakipakettiin kuuluvat niin siviili- kuin sotilastiedustelulait, niiden vaatima perustuslain muutosesitys sekä laki tiedustelutoiminnan valvonnasta. Tiedustelulakeja ovat valmistelleet sisäministeriö, puolustusministeriö ja oikeusministeriö.

*A-studio: Talk - Urkintaa vai suojelua? -lähetyksen voit katsoa tästä. Vieraina oikeusministeri Antti Häkkänen (kok.), Supon päällikkö Antti Pelttari, kansanedustaja Krista Kiuru (sd.) ja Effi ry:n puheenjohtaja Leena Romppainen. *

Lue myös:

Riittääkö voimia valvontaan, tuleeko ennakkotapaus? - nämä oppositiota huolettavat tiedustelupaketissa

Häkkänen esittää perustuslain muuttamista kiirellisesti tiedustelulakien vuoksi

Uusilla tiedustelulaeilla voi olla vaikutusta sinunkin elämääsi - katso tästä lain pääkohdat